

|  |  |
| --- | --- |
| **ДО**  **Д-Р ЛОЗАНА ВАСИЛЕВА**  **ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ И РЪКОВОДИТЕЛ НА УПРАВЛЯВАЩИЯ ОРГАН НА**  **СТРАТЕГИЧЕСКИЯ ПЛАН ЗА**  **РАЗВИТИЕ НА ЗЕМЕДЕЛИЕТО И**  **СЕЛСКИТЕ РАЙОНИ ЗА ПЕРИОДА 2023-2027 г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Прием на заявления за подпомагане по интервенция „II.Г.6 - Инвестиции в основни услуги и дребни по мащаби инфраструктура в селските райони” от Стратегическия план за развитие на земеделието и селските райони на Република България за периода 2023-2027 г., наричан по-нататък „Стратегическия план“* |

**УВАЖАЕМА ГОСПОЖО ЗАМЕСТНИК-МИНИСТЪР,**

На основание чл. 68, ал. 2 от Закона за подпомагане на земеделските производители, Ви представям за издаване проект на заповед за утвърждаване на насоки за кандидатстване по интервенция „II.Г.6 - Инвестиции в основни услуги и дребни по мащаби инфраструктура в селските райони”от Стратегическия план – трети прием.

В рамките на Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските стопани и жизнеспособността на тяхната дейност и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и устойчивото развитие. Въз основа на това всяка държава членка изготвя Стратегически план за ОСП, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите.

Съгласно чл. 9, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435 от 6 декември 2021 г.) („Регламент (ЕС) 2021/2115“) държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.), („Регламент (ЕС) 2021/2116“).

Предвидено е, че държавите членки са длъжни да изпълняват стратегическите планове по ОСП, одобрени от Комисията. С Решение за изпълнение на Европейската комисия С(2022) 8749 от 7 декември 2022 г. е одобрен Стратегическият план по ОСП за периода 2023 - 2027 г. на Република България за подпомагане от Съюза, финансиран от Европейския фонд за гарантиране на земеделието и Европейския земеделски фонд за развитие на селските райони ССI: 2023BG06AFSP001.

Със Закона за изменение и допълнение на Закона за подпомагане на земеделските производители, (обн., ДВ, бр. 102 от 2022 г.), се създава законовата делегация в чл. 68, ал. 2 от Закона за подпомагане на земеделските производители, където е предвидено, че Ръководителят на Управляващия орган на Стратегическия план утвърждава със заповед за всеки прием по интервенциите по чл. 73, 74, 75, чл. 77, параграф 1, букви „а“, „в“ – „е“ и чл. 78 от Регламент (ЕС) 2021/2115, включени в Стратегическия план, насоки, определящи условията за кандидатстване и условията за изпълнение на одобрените заявления за подпомагане. Със заповедта се определя и краен срок за публикуване на разясненията и начална и крайна дата за подаване на заявленията за подпомагане.

Финансовата подкрепа по интервенциите се отпуска по реда на Наредба № 4 от 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–„е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент (обн., ДВ бр. 92 от 2024 г.), наричана по-нататък „Наредба № 4 от 2024 г.“.

Кандидатстването, съобщаването на индивидуалните административни актове, електронни документи, електронно изявление и комуникацията се осъществява по реда и условията предвидени в Наредба № 105 от 2006 г. за условията и реда за създаване, поддържане, достъп и ползване на Интегрираната система за администриране и контрол (обн., ДВ бр. 82 от 2006 г.), наричана по-нататък „Наредба № 105 от 2006 г.“.

В Насоките за кандидатстване по интервенция „II.Г.6 - Инвестиции в основни услуги и дребни по мащаби инфраструктура в селските райони” няма да се регламентират отношенията, които са уредени в Наредба № 4 от 2024 г. и Наредба № 105 от 2006 г.

Прилагането на интервенция „II.Г.6 - Инвестиции в основни услуги и дребни по мащаби инфраструктура в селските райони”, включена в Стратегическия план, има следните цели:

* Насърчаване на социалното приобщаване, намаляването на бедността и икономическото развитие в селските райони.
* Подобряване на транспортната свързаност и достъпност, както между населените места на териториите на селските райони, така и между селата и градовете.
* Увеличаване на дела на обществените сгради в селските райони, които да отговарят на минималните изисквания за енергийна ефективност.
* Подобряване на компрометираната и силно амортизирана водопроводна мрежа в селските райони.
* Създаване на оптимална жизнена среда в селските райони чрез подобряване на уличната мрежа, и подобряване на свързаността на жилищни и промишлени зони с пътната артерия.
* Повишаване качеството на живот и запазване на културната идентичност, облик и традиции в селските райони.
* Осигуряване на добра социална среда за живот в селските общини в страната, чрез подобряване и облагородяване на публичните пространства за спорт и отдих.
* Създаване на необходими условия за пълноценно обучение чрез подобряване състоянието на общинската образователна инфраструктура.

С приложението на интервенцията ще се постигне и принос към специфична целSO8 нa Стратегическият план: Насърчаване на заетостта, растежа, равенството между половете, включително участието на жените в селскостопанската дейност, социалното приобщаване и местното развитие в селските райони, включително кръговата биоикономика и устойчиво горско стопанство.

В представеният проект на Насоки се уреждат условията за кандидатстване за предоставяне на безвъзмездна финансова помощ и условията за изпълнение на одобрени проекти по интервенция „II.Г.6 - Инвестиции в основни услуги и дребни по мащаби инфраструктура в селските райони”, включена в Стратегическия план – трети прием.

В проекта на насоки са посочени допустимите дейности; териториалният обхват; общ размер на безвъзмездната финансова помощ по интервенцията за кандидата; максимален размер на заявените разходи за подпомагане и интензитет на финансовата помощ; допустимите кандидати; условия за допустимост на дейностите/инвестиции, в т.ч. срок за изпълнение на одобрените заявления за подпомагане; допустими и недопустими разходи; условия за допустимост на разходите и избрана система за оценка на обоснованост на разходите; критерии за подбор; приложим режим на минимални/държавни помощи; изискуеми документи, в т.ч. документи, доказващи съответствие с критерии за подбор; подаване на заявления за подпомагане и кореспонденция.

**1. Цел на приема:**

В рамките на периода за прием на заявления за подпомагане се подпомагат заявления, които допринасят за постигане на целите на интервенцията.

**2. Допустими дейности:**

Съгласно индикаторния финансов план предвиден в интервенция „II.Г.6 - Инвестиции в основни услуги и дребни по мащаби инфраструктура в селските райони”, допустимите дейности са разделени в три групи:

1. Строителство, реконструкция и/или рехабилитация на линейна публична инфраструктура, в която са включени дейностите за улици, път и водопровод;

2. Спортна инфраструктура;

3. Сградна публична инфраструктура и площи за широко обществено ползване, която включва общинска образователна инфраструктура, общински сгради, в които се предоставят обществени услуги, и на оборудване и/или обзавеждане на обекти, свързани с културния живот, както и реконструкция, ремонт, реставрация, закупуване на оборудване и/или обзавеждане на обекти, свързани с културния живот.

В интервенция „II.Г.6 - Инвестиции в основни услуги и дребни по мащаби инфраструктура в селските райони” от Стратегическия план е сменен изцяло подходът на предоставяне на безвъзмездна финансова помощ на кандидати-общини, спрямо познатият по Програмите за развитие на селските райони. Кандидатите общини вече няма да се конкурират в процеса на одобрение на проектите, а конкуренцията ще е на ниво проект на конкретна община. За целта е разработена Методика за определяне на гарантирани бюджети за общините в обхвата на дефиницията за селски райони“, която е одобрена от Мониторинговия комитет на Стратегическия план на заседание, проведено на 12 – 13 септември 2024 г. Списъка с бюджетите на конкретните общини, съгласно Методика за определяне на гарантирани бюджети за общините в обхвата на дефиницията за селски райони е Приложение № 3 към Условията за кандидатстване.

Поради смененият подход, в Условията за кандидатстване е заложено да може да се кандидатства по всички предвидени в интервенцията допустими дейности, без тези за канализация, тъй като в Регионалните прединвестиционни проучвания към момента не е идентифицирана нужда от инвестиции в доизграждане без ново строителство на канализационни мрежи.

**3. Териториален обхват и кандидати:**

Допустими кандидати по процедурата са общини от селските райони, съгласно Приложение № 1 към Условията за кандидатстване.Допустими кандидати по процедурата за дейността „изграждане, реконструкция и/или рехабилитация на водоснабдителни системи и съоръжения“, са общини, за инвестиции в агломерации под 2000 е.ж., посочени в Приложение № 2 към настоящите Условия за кандидатстване. Допустимостта на кандидата определя и териториалният обхват на допустимите дейности по интервенцията.

**4. Общ размер на безвъзмездната финансова помощ по интервенцията за кандидата:**

Максималният размер на безвъзмездната финансова помощ по интервенцията е определен за всеки кандидат, съгласно Приложение № 3 „Списък с бюджети съгласно Методика за определяне на гарантирани бюджети за общините в обхвата на дефиницията за селски райони“.

**5. Максимален размер на заявените разходи за подпомагане и интензитет на финансовата помощ:**

Максималните размери на заявените разходи за едно заявление за подпомагане са определени съгласно предвидените в индикаторният финансов план по интервенция „II.Г.6 - Инвестиции в основни услуги и дребни по мащаби инфраструктура в селските райони”. На шестото заседание на Мониторинговия комитет на Стратегическия план, проведено в периода 12 март 2025 г. e прието решение да се промени индикаторният финансов план по интервенция „II.Г.6 - Инвестиции в основни услуги и дребни по мащаби инфраструктура в селските райони”. Поради което за трети прием на заявления за подпомагане максималните размери на заявените разходи за едно заявление за подпомагане са:

1. Максималният размер на заявените разходи за едно заявление за подпомагане по процедурата за дейности за строителство, реконструкция и/или рехабилитация на линейна публична инфраструктура не може да надхвърля левовата равностойност на 1 000 000 евро.

2. Максималният размер на заявените разходи за едно заявление за подпомагане по процедурата за дейността спорт не може да надхвърля левовата равностойност на 100 000 евро за един обект.

3. Максималният размер на заявените разходи за едно заявление за подпомагане по процедурата за дейности за Сградна публична инфраструктура и площи за широко обществено ползване не може да надхвърля левовата равностойност на 500 000 евро за един обект.

По интервенцията също е предвидено, че инфраструктурата трябва да е дребна по мащаби, за това е въведено изискването, че в случай на подадени повече от едно заявление за подпомагане (включително и по предходни приеми по интервенцията) за един обект на инвестиция, общият размер на заявените разходи не може да надхвърля левовата равностойност на 3 000 000 евро.

В общият случай за всички дейности е предвидено, че максималният размер на безвъзмездната финансова помощ е в размер на 100% от общия размер на допустимите за финансово подпомагане разходи, но има въведени и изключения, поради следните изисквания:

На шестото заседание на Мониторинговия комитет на Стратегическия план, проведено в периода 12 март 2025 г. e прието решение да се промени Раздел 7.3.2.2 от Стратегическия план в който се предвижда, че „За проектите, които се финансират със 100% интензитет ще се извършва проверка дали след извършване на инвестицията ще генерират нетни приходи. Изискването не се прилага, в случаите, когато: проектът не надхвърлят левовата равностойност на 1 000 000 евро; по техническа помощ; подкрепата се предоставя от финансови инструменти; публичната подкрепа е под формата на еднократни суми или на покриване на единични разходи съгласно стандартна таблица, или финансиране по единна ставка; сумите или процентите на подкрепа са определени в Регламент (ЕС) № 2021/2115 г. на Европейския парламент и на Съвета; подкрепата в рамките на Стратегическия план представлява държавна помощ.“.

В условията за кандидатстване е предвидено максимално определеният праг от левовата равностойност на 1 000 000 евро да се прилага само за инвестиции в строителство, реконструкция и/или рехабилитация на линейна публична инфраструктура. Само при този вид инфраструктура е възможно да възникнат случаи при подаването на няколко заявления за подпомагане от един кандидат за един обект път, улица или водопровод, да бъде надвишен прага от левовата равностойност на 1 000 000 евро.

В тези случаи размерът на финансовата помощ за обектите на инвестиция ще се определя въз основа на анализ „разходи – ползи“, който е Приложение № 4 от Условията за кандидатстване.

Кандидатите трябва да имат предвид при подготовката на заявленията за подпомагане, че ще се осъществява контрол при подаване на няколко заявления за подпомагане за един обект на инвестиция да не се надвишава прага 3 000 000 евро, за генериране на нетни приходи, и да не се разделят обществените поръчки при последващият контрол.

**6. Условия за допустимост на дейностите/инвестиции, в т.ч. срок за изпълнение на одобрените заявления за подпомагане:**

С цел да се внесе яснота и лесно да могат да се ориентират кандидатите при подготовката на заявленията за подпомагане, условията за допустимост на дейностите са разделени на общи изисквания към всички дейности и специфични такива по конкретната дейност. Същата логика е спазена и при изискуемите документи към Условията за кандидатстване.

Трябва да се отбележат и различията спрямо предходни приеми по Програмата за развитие на селските райони свързани с дейността „строителство, реконструкция и/или рехабилитация на нови и съществуващи улици и тротоари и съоръженията и принадлежностите към тях“. Съгласно определението за „улични принадлежности“, в заявленията за подпомагане може да се включва и „улично озеленяване“.

В изпълнение на Решение № 558 от 6 август 2020 г. на Министерския съвет за дейностите „строителство, реконструкция и/или рехабилитация на нови и съществуващи улици и тротоари и съоръженията и принадлежностите към тях“ и „строителство, реконструкция и/или рехабилитация на нови и съществуващи общински пътища и съоръженията и принадлежностите към тях“ е включено изискването да се подпомагат проекти, ако инвестиционните проекти включват изграждане на защитни тръби и кабелни шахти, положени в подземна инфраструктура, които могат да се използват от всички оператори на електронни съобщителни мрежи освен ако е налице техническа невъзможност или има съществуващи защитни тръби и защитени шахти в предвиденото трасе/участък.

Новото при дейността „строителство, реконструкция и/или рехабилитация на нови и съществуващи общински пътища и съоръженията и принадлежностите към тях“ е че се включват изискванията и от Наредба за процедурите за управление на безопасността на пътната инфраструктура, (Обн. ДВ. бр. 46 от 21 юни 2022 г.). За инвестиции за изграждане, реконструкция и/или рехабилитация на съществуващи общински пътища, и съоръженията, и принадлежностите към тях, трябва да е проведена процедура по реда на чл. 10, ал. 1, т. 1 и 2 от Раздел III. „Одит за пътна безопасност“ от Наредба за процедурите за управление на безопасността на пътната инфраструктура. Изискването не се прилага за проекти с издадено разрешение за строеж преди 19 март 2021 г., когато влиза в сила разпоредбата на чл. 36б от Закона за пътищата.

Само в случаите, когато има изграждане на нови общински пътища, и съоръженията, и принадлежностите към тях, или когато дейностите предвиждат съществено изменение на съществуващата пътна мрежа, е необходимо да се проведе процедура по реда на Раздел II. „Оценка на въздействието върху пътната безопасност“ от Наредба за процедурите за управление на безопасността на пътната инфраструктура. Изискването не се прилага за проекти с издадено разрешение за строеж преди 19 март 2021 г., когато влиза в сила разпоредбата на чл. 36б от Закона за пътищата.

Кандидатите трябва да обърнат внимание, че доклада за извършеният одит за пътна безопасност, изготвен съгласно чл. 10, ал. 1, т. 3 от раздел III от Наредба за процедурите за управление на безопасността на пътната инфраструктура трябва да се представи от всички бенефициенти при подаване на заявка за плащане, включително и за тези които имат издадено разрешение за строеж преди 19 март 2021 г.

За дейности по „изграждане, реконструкция и/или рехабилитация на водоснабдителни системи и съоръжения в агломерации с под 2000 е.ж. в селските райони“, проектът може да включва реконструкция и/или рехабилитация върху цялата ширина на съществуващите тротоар/и, пътна и/или улична настилка, нарушени в резултат на изкопните работи.

По отношение на дейността „Изграждане и/или обновяване на площи за широко обществено ползване, предназначени за трайно задоволяване на обществените потребности от общинско значение“ в заявлението за подпомагане е допустимо да се включи и изграждане и/или обновяване на мрежи и съоръжения на техническата инфраструктура, свързана с поддържане на зелената система, обслужваща площадите и озеленените площи, открити обекти за спортни дейности и площадки за игра, монументално-декоративни елементи, включително фонтани, информационни елементи, мемориални места и обекти.

Има специфики свързани с дейността „реконструкция, ремонт, оборудване и/или обзавеждане на общинска образователна инфраструктура с местно значение в селските райони“.

В едно заявление за подпомагане може да се кандидатства едновременно не само за сградата на детската градина или училището, но и за сградите, в които се осъществява образователен процес към съответната детска градина или училище (така наречените филиали).

Със същият проект може да се кандидатства както за самата реконструкция или ремонт на сградата на детската градина или училищeто, така и за подобряване на енергийната ефективност на сградата и за инвестиции за производство на енергия от ВЕИ, включително инвестиции за производство на електрическа и/или топлинна енергия или енергия за охлаждане, ако са за собствено потребление. В случай, че сградата не се нуждае от реконструкция или ремонт, а само от подобряване на енергийната й ефективност или от инвестиции в производство на енергия от ВЕИ, се подава заявление за подпомагане за дейност реконструкция, ремонт, оборудване и/или обзавеждане на общинска образователна инфраструктура с местно значение в селските райони, а не за дейност реконструкция, ремонт, оборудване и/или обзавеждане на общински сгради, в които се предоставят обществени услуги.

Проектите за образователна инфраструктура могат да включват и дейности по изграждане, ремонт, реконструкция и/или обновяване на прилежащите пространства, включително и спортна инфраструктура (открита и/или закрита), площадки за игра и др. В този случай също се подава заявление за подпомагане за дейността, свързана с образователната инфраструктура, а не за спорт или площи.

Трябва да се обърне и специално внимание на дефинициите по Условията за кандидатстване, в които са изброени точно обектите, за които може да се кандидатства.

За дейността „Реконструкция, ремонт, реставрация, закупуване на оборудване и/или обзавеждане на обекти, свързани с културния живот“, и по-специално по отношение на подобряването на енергийната ефективност на сградата и инвестициите за производство на енергия от ВЕИ, включително инвестиции за производство на електрическа и/или топлинна енергия или енергия за охлаждане, ако са за собствено потребление, важат изискванията за подаване на заявления за подпомагане, посочени по-горе за образователната инфраструктура.

За дейностите свързани с общинска образователна инфраструктура, за общински сгради, в които се предоставят обществени услуги и за обекти, свързани с културния живот е предвидено, че в случай, че в заявлението за подпомагане са включени разходи, свързани с подобряване на енергийната ефективност на сградата се представя обследване за енергийна ефективност придружено от валиден сертификат за енергийни характеристики на сграда в експлоатация, изготвени в съответствие с приложимото национално законодателство. За трети прием е направено изключение съгласно националното законодателство, че изискването за представяне на сертификат за енергийни характеристики на сградата не се представя, когато за дейностите, включени в заявлението за подпомагане е представено становище от правоспособно лице по част „Енергийна ефективност“, от което е видно, че тези дейности не променят енергийните характеристики на сградата спрямо състоянието преди ремонта.

За трети прием на заявления за подпомагане се допуска в случай на смесено ползване на общинска сграда от читалище и администрацията на общината, която предоставя обществени услуги, да се подаде едно заявление за подпомагане, а не както беше предвидено до сега да са две за отделните дейности. Поради това, че за читалищата са допустими и други разходи, освен за енергийна ефективност е предвидено, че за частта от сградата, в която се предоставят обществени услуги са допустими само разходи по т. 1.1 от Раздел 10 „Допустими и недопустими разходи“ т.е. само за енергийна ефективност.

Всяко одобреното заявление за подпомагане се изпълнява в срок до 30.06.2029 г.

**7. В раздел „Условия за допустимост на разходите и избрана система за оценка на обоснованост на разходите“** е посочено, че обосноваността на разходите ще се преценява въз основа на референтни цени или в случаите, когато в Приложение № 6 „Списък с наименованията на активите и дейностите, за които са определени референтни цени“ не е включен актива – въз основа на принципа на пазарни консултации съгласно Закона за обществените поръчки.

**8. Критерии за подбор:**

При оценка на заявленията за подпомагане приоритет ще се предоставя на:

1. Брой население, което ще се възползва от допустимите дейности;

2. Брой населени места, обхванати от инвестицията;

3. Допълняемост на инвестициите, водещи до по-голяма завършеност на инфраструктурата;

4. Проекти с включени инвестиции за достъпна среда;

5. Съответствие на проекта и неговата цел с целите/приоритетите заложени в плана за развитие на съответната община.

Финансират се заявления за подпомагане, получили най-малко 15 точки, съгласно критериите за подбор.

Критериите за подбор са гласувани на заседание на Мониторинговия комитет на Стратегическия план, проведено в периода 12-13 септември 2024 г., за който публична информация може да се открие на следния интернет адрес:<https://www.mzh.government.bg/bg/obsha-selskostopanska-politika-2021-2027-g/komitet-za-nablyudenie-na-strategicheskiya-plan-za-razvitie-na-z/dokumenti-i-protokoli-ot-kn-na-sprzsr-300823/>

По отношение на информацията в Приложение № 2 „Списък на населените места с под 2000 еквивалентни жители от селските райони, обслужвани от консолидиран ВиК оператор“ трябва да се има предвид, че Министерството на околната среда и водите събира информация за определяне на агломерациите над 2 000 е.ж. за целите на Докладите за изпълнение на изискванията на Директива 91/271/ЕИО относно пречистването на отпадъчните води от населени места. Тези доклади се публикуват на интернет страницата на Министерството на околната среда и водите <https://www.moew.government.bg/bg/vodi/opazvane-na-vodite-ot-zamursyavane/kanalizacionni-sistemi/dokladi/>. В настоящите условия за кандидатстване Приложение № 2 „Списък на населените места с под 2000 еквивалентни жители от селските райони, обслужвани от консолидиран ВиК оператор“ е изготвено, като не са включени агломерациите, посочени в списък за 2024 г., публикуван на страницата на Министерството на околната среда и водите.

**9. Условия за изпълнение**:

Държавен фонд „Земеделие“ като единствената акредитирана разплащателна агенция следва да извършва плащанията по интервенция „II.Г.6 - Инвестиции в основни услуги и дребни по мащаби инфраструктура в селските райони”, като спазва бюджетната дисциплина. В Условията за изпълнение са уредени изискванията, свързани с техническото изпълнение на заявленията за подпомагане, финансовото изпълнение на проектите и плащане, както и мерки за информация и публичност.

Съгласно условията за изпълнение ще бъдат допустими до две авансови и междинни плащания.

Допуснато е откриването на процедури за избор на изпълнител на дейности по заявлението за подпомагане по реда на Закона за обществените поръчки да се извършва и преди сключването на административният договор, но не по-рано от началната дата на подаване на заявления за подпомагане.

Предвидено е изискване за бенефициентите да сключат договорите с изпълнителите за всички разходи по одобреното заявление за подпомагане в срок до 15 месеца от подписването на административният договор, който може да бъде удължен с шест месеца.

Предвидена е проверка и за генериране на нетни приходи.

В съответствие с чл. 68, ал. 3 от Закона за подпомагане на земеделските производители проектът на заповед, ведно с условията за кандидатстване и условията за изпълнение, са публикувани на [интернет страницата](https://www.mzh.government.bg/bg/) на Стратегическия план и в Системата за електронни услуги преди тяхното утвърждаване за представяне на писмени предложения и възражения. Предоставен е срок от 7 дни заинтересованите лица да изпращат писмени предложения и възражения по публикуваните проекти. Към настоящия доклад е приложен проект на Заповед за утвърждаване на Насоки за кандидатстване.

**УВАЖАЕМА ГОСПОЖО ЗАМЕСТНИК-МИНИСТЪР,**

Във връзка с гореизложеното и на основание чл. 68, ал. 2 от Закона за подпомагане на земеделските производители предлагам да издадете заповед за утвърждаване на насоки, определящи условията за кандидатстване и условията за изпълнение на одобрените заявления за подпомагане по интервенция „II.Г.6 - Инвестиции в основни услуги и дребни по мащаби инфраструктура в селските райони”, включена в Стратегическия план – трети прием, и за определяне на начална и крайна дата за подаване на заявленията за подпомагане, както и краен срок за публикуване на разясненията.

**Приложения:** Проект на заповед и проект на Насоки определящи условията за кандидатстване и условията за изпълнение на одобрените заявления за подпомагане по интервенция „II.Г.6 - Инвестиции в основни услуги и дребни по мащаби инфраструктура в селските райони”, включена в Стратегическия план – трети прием.

С уважение,

